b'\n_START_ARTICLE_\nWladimir Gr\xc3\xb6ndahl\n_START_PARAGRAPH_\nWladimir Gr\xc3\xb6ndahl (ven. \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80 \xd0\x94\xd0\xb0\xd0\xb2\xd1\x8b\xd0\xb4\xd0\xbe\xd0\xb2\xd0\xb8\xd1\x87 \xd0\x93\xd1\x80\xd0\xb5\xd0\xbd\xd0\xb4\xd0\xb0\xd0\xbb\xd1\x8c, Vladimir Davydovit\xc5\xa1 Grendal, 3. marraskuuta 1884 Helsinki \xe2\x80\x93 16. marraskuuta 1940 Moskova) oli suomalaissyntyinen neuvostoliittolainen kenraalieversti.\n_START_SECTION_\nPerhetausta\n_START_PARAGRAPH_\nGr\xc3\xb6ndahl syntyi Helsingiss\xc3\xa4 keisarin armeijan 10. reservinpataljoonan kapteenin David Gr\xc3\xb6ndahlin ja Maria Galotschkinin pojaksi ja sai kasteessa nimekseen Woldemar Gr\xc3\xb6ndahl. H\xc3\xa4nen is\xc3\xa4ns\xc3\xa4 kuoli everstin arvoisena Japanin sodassa. Vladimir Gr\xc3\xb6ndahl erkani omasta perheest\xc3\xa4\xc3\xa4n Ven\xc3\xa4j\xc3\xa4n vallankumouksen j\xc3\xa4lkeen, kun h\xc3\xa4n astui puna-armeijan riveihin,  eik\xc3\xa4 en\xc3\xa4\xc3\xa4 koskaan n\xc3\xa4hnyt perhett\xc3\xa4\xc3\xa4n. H\xc3\xa4nen vaimonsa ja lapsensa asuivat tuolloin Tallinnassa Virossa, mist\xc3\xa4 he muuttivat Suomen sis\xc3\xa4llissodan j\xc3\xa4lkeen Helsinkiin. H\xc3\xa4nen vaimonsa avioitui my\xc3\xb6hemmin Suomessa uudelleen._NEWLINE_Gr\xc3\xb6ndahlin poika Boris Gr\xc3\xb6ndahl varttui aikuiseksi Suomessa ja taisteli talvisodassa Suomen armeijan riveiss\xc3\xa4 is\xc3\xa4\xc3\xa4ns\xc3\xa4 vastaan. Gr\xc3\xb6ndahlin veli puolestaan yleni my\xc3\xb6s Neuvostoliitossa kenraaliksi.\n_START_SECTION_\nSotilasura\n_START_PARAGRAPH_\nGr\xc3\xb6ndahl aloitti sotilasuransa is\xc3\xa4ns\xc3\xa4 tavoin keisarin armeijassa yleten jo ensimm\xc3\xa4isen maailmansodan aikana everstiksi. H\xc3\xa4n liittyi Ven\xc3\xa4j\xc3\xa4n vallankumouksen j\xc3\xa4lkeen puna-armeijaan._NEWLINE_Gr\xc3\xb6ndahl oli neuvostotykist\xc3\xb6n kehitt\xc3\xa4j\xc3\xa4 ja sotateoreetikko ja toimi opettajana muun muassa Frunzen sotilasakatemiassa._NEWLINE_Neuvostoliiton aloitettua talvisodan Gr\xc3\xb6ndahl toimi korkeimpana tykist\xc3\xb6upseerina Karjalan kannaksella ja sodan alkup\xc3\xa4ivin\xc3\xa4 h\xc3\xa4net nimitettiin Neuvostoliiton 7. armeijasta erotetun, 7. armeijan oikean ryhm\xc3\xa4n komentajaksi, joka taisteli Taipaleen suunnalla. My\xc3\xb6hemmin 7. armeijan oikeasta ryhm\xc3\xa4st\xc3\xa4 muodostettiin Neuvostoliiton 13. armeija, mink\xc3\xa4 komentajana Gr\xc3\xb6ndahl jatkoi._NEWLINE_Kymmenen p\xc3\xa4iv\xc3\xa4\xc3\xa4 ennen talvisodan loppumista Gr\xc3\xb6ndahl siirrettiin Luoteisen rintaman tykist\xc3\xb6komentajaksi. T\xc3\xa4m\xc3\xa4 merkitsi alenemista sotilasuralla, mik\xc3\xa4 johtui mahdollisesti siit\xc3\xa4, ett\xc3\xa4 h\xc3\xa4nell\xc3\xa4 n\xc3\xa4ihin aikoihin todettiin keuhkosy\xc3\xb6p\xc3\xa4._NEWLINE_Talvisodan p\xc3\xa4\xc3\xa4tytty\xc3\xa4 puna-armeijan otettua kenraaliarvot k\xc3\xa4ytt\xc3\xb6\xc3\xb6n h\xc3\xa4net ylennettiin kenraalieverstin arvoon 4. kes\xc3\xa4kuuta 1940. Gr\xc3\xb6ndahl menehtyi sy\xc3\xb6p\xc3\xa4\xc3\xa4n 16. marraskuuta 1940 ja h\xc3\xa4net haudattiin sotilaallisin kunnianosoituksin.'